กรุงเทพมหานคร รับโอนการบริหารจัดการตลาดนัดจตุจักร พร้อมปรับค่าเช่าลดลง 1,800 บาท
กรุงเทพมหานคร รับโอนการบริหารจัดการตลาดนัดจตุจักรจากการรถไฟแห่งประเทศไทย พร้อมปรับค่าเช่าลดลง 1,800 บาท

พลตำรวจเอก อัศวิน ขวัญเมือง ผู้ว่าราชการกรุงเทพมหานคร เปิดเผยว่า หลังจากที่คณะรัฐมนตรีได้มอบหมายให้กรุงเทพมหานครบริหารจัดการตลาดนัดจตุจักรจากการรถไฟแห่งประเทศไทย เมื่อวันที่ 20 พฤศจิกายนที่ผ่านมา  ซึ่งกรุงเทพมหานครจะเป็นผู้รับผิดชอบด้านการบริหารจัดการจัดเก็บขยะและเก็บค่าเช่าแผงต่างๆ กรุงเทพมหานครดำเนินการปรับปรุงประตูทางเข้าทั้ง 3 ประตู  ปรับพื้นผิวถนนพื้นที่ภายในทั้งหมด  ทำความสะอาดล้างท่อระบายน้ำ โดยใช้เครื่องฉีดน้ำแรงดันสูงจากสำนักป้องกันและบรรเทาสาธารณภัย  
นอกจากนี้ กรุงเทพมหานครได้ลดอัตราค่าเช่าแผงจากเดิมที่การรถไฟแห่งประเทศไทยจัดเก็บค่าเช่าแผงอยู่ที่ 3,157 บาท/เดือน  ลดลงเหลืออัตรา 1,800 บาท/เดือน เพื่อเป็นการแก้ไขปัญหาและบรรเทาความเดือดร้อนของกลุ่มผู้ค้ารายย่อยภายในตลาดนัดจตุจักร

ผู้ว่าราชการกรุงเทพมหานคร กล่าวเพิ่มเติมว่า  สำหรับการดูแลรักษาความปลอดภัย กรุงเทพมหานครได้จัดเจ้าหน้าที่เทศกิจ เจ้าหน้าที่รักษาความปลอดภัย(รปภ.)พร้อมประสานกับตำรวจนครบาลบางซื่อให้จัดกำลังเจ้าหน้าที่มาดูแลความเรียบร้อยและความปลอดภัยของพี่น้องประชาชน รวมถึงได้มีการพูดคุยกับผู้ประกอบการร่มแผงค้าที่เปิดให้ผู้ค้าทำการเช่า ให้เปลี่ยนร่มเป็นสีเดียวกันทั้งหมด เพื่อความเป็นระเบียบและสวยงาม ขณะเดียวกันกรุงเทพมหานครจะดำเนินการหาพื้นที่เพื่อจอดรถรับส่งนักท่องเที่ยว เพื่ออำนวยความสะดวกและดึงดูดให้นักท่องเที่ยวเดินทางมาเพิ่มมากขึ้น

ผู้ว่าราชการกรุงเทพมหานคร ยังยืนยันว่าจากการที่กรุงเทพมหานครเข้ามาบริหารจัดการในครั้งนี้จะทำให้ดีที่สุด โดยขอความร่วมมือจากผู้ค้าให้ช่วยกันรักษาความสะอาด เพื่อความเป็นระเบียบเรียบร้อยในพื้นที่นี้ต่อไป